Lätis vahistati libauudiste looja ja levitaja – Propastop
28.08.2018
Eelmisel nädalal peeti Riias kinni mitmete libauudiste levitamisega seotud uudisteportaalide omanik Niks Endziņš.
Propastop avaldas juulis postituse Lätis toimunud ajaloo suurimast libauudise skandaalist, mille tekitas Endziņšle kuuluvas portaalis redzams.lv avaldatud uudis kokkuvarisenud kaubanduskeskusest.
Redzams.lv ning teised Endziņšile kuuluvad portaalid on avaldanud valimatult libauudiseid, mistõttu alustas kriminaaluurimist ka Läti küberkuritegevuse vastane üksus.
Portaalide omanik vahistati kahtlustatuna huligaansuses ning pettuses ja võeti turvalisuse kaalutlusel vahi alla. Endziņšiga koos peeti kinni ka tema alaealine kaasosaline, kes hiljem vabadusse lasti.
Suurem osa Endziņši portaalidest on hetkel suletud.
Kuigi uurimine on alles algusjärgus ja täpselt ei ole teada, milliseks kujuneb konkreetne süüdistus ning kuidas laheneb asi kohtus, on siiski positiivne, et esimene karistamatuse tunne libauudiste loojate ja levitajate seas on murtud.
Libauudiste levitajate üle käib kohtupidamine ka Soomes, kus süüdistuse on saanud nii Propastopi lugejale tuttav Johan Backman, kui ka MV-Lehti peatoimetaja Ilja Janitskin.